  Виталий Пронин Вавож ёросысь Ӟозлуд гуртын 13-тӥ гудырикошконозь этнофутуризмъя «Тур но пар» калыккуспо симпозиум ортче. Туэ со 10-тӥез луиз ини, «Искусство света» этнофутуризмъя проектэз йылпумъялоз.Ижысь суредасьёслэн «Ижкар» огазеяськоназы пыриськисьёс Юрий Лобанов (Кучыран Юри), Александр Пушин (Жон-Жон Сандыр) но Сергей Орлов (Кузи Серги) 2008-тӥ арын «Искусство света» этнофутуризмъя бадӟым проект кылдытӥзы. Со улсын котькуд ар симпозумъёс радъялляло. Тросэз соос Удмуртиысь ёросъёсын ортчылӥзы, озьы ик Татариын но Финляндиын. Кылем арын Алнаш ёросын вал. Юрий Лобанов вераз:- 1-тӥез симпозиум «Сэр но тур» нимын Вавож ёросысь Ӟозлуд гуртын ортчиз. Нош туэ 10-тӥез «Тур но пар» нимаське, рыдъяське отын ик. Озьы кутсконэз  но пумыз ваче вуозы. Малпасько, нимъёссы но ог-огзылы матын луо. Симпозиуме пырисько Удмуртиысь, Башкириысь, Марий Элысь, Пенза улосысь но Финляндиысь 12 суредасьёс. Соос пӧлын Башкириысь дано суредась Василь Ханнанов, Финляндиысь Оути Росси драматург но Отто Эскелинен перформансъёс радъясь.  Ужрадамы пыриськон понна суредасьёс азе туэ аспӧртэмлыко курон пуктӥм: кин йырзэ пилеш кельтыны соглаш луиз, сое гинэ кутӥськом. 2-тӥ нуналаз ваньмы йырмес ӵышком. Озьы лупушмес но, мугормес но чылкытатыса кадь, 2 арнялы быдэсак творчествое выёмы.Суредасьёслэн верамзыя, соос Ӟозлуд гуртысь 1 урамысь капкаосты чебермалозы. Со понна одно ик корка кузёен огкыл шедьтоно, солы но суред мед кельшоз. Озьы суредам капкаослэсь инбам улын быдэс галерея кылдоз, со гуртоослы кузьым луоз. Берпуметӥ нуналаз, 13-тӥ гудырикошконэ, вань ёросъёсысь, кытын симпозиум ортчылӥз вал,  куноос вуозы. Аспӧртэм перформанс радъяськоз, суредам капкаос  катанчи (занавес) выллем усьтӥськозы, урам пӧрмоз сценалы.луоз.Суредасьёс азьланяз выль проект кылдытыны малпало, мылкыдзы театр пала кыстӥське.Наталия Самсонова  Теги: лулчеберет  